Dôvodová správa

Vymenúvanie členov Akreditačnej komisie, ktorá je poradným orgánom vlády Slovenskej republiky a ktorej úlohou je sledovať, posudzovať a nezávisle hodnotiť kvalitu vzdelávacej, výskumnej, vývojovej, umeleckej a ďalšej tvorivej činnosti vysokých škôl a napomáhať jej zvyšovanie, je v kompetencii vlády Slovenskej republiky na základe návrhu ministra školstva SR v súlade s § 102 ods. 1 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o VŠ“).

Vláda SR vymenovala predsedu, podpredsedu a ďalších členov Akreditačnej komisie dňom 1. septembra 2002 uznesením č. 896 z 21. augusta 2002 k návrhu na vymenovanie členov Akreditačnej komisie. Po zániku členstva troch členov uvedenej komisie (z dôvodu vzdania sa alebo výkonu nezlučiteľnej funkcie) vláda SR uznesením č. 1239 zo 17. decembra 2003 vymenovala troch nových členov. K 31. augustu 2004 zanikne členstvo siedmim členom Akreditačnej komisie z dôvodu uplynutia prvého dvojročného funkčného obdobia (prof. JUDr. Helene Barancovej, DrSc. - právo, prof. RNDr. Leva Bukovského, DrSc.- matematika, prof. Daniela Fischera, akad. mal. - umenie, prof. PaedDr. Ľudmily Jančokovej, CSc. – výchova a vzdelávanie, prof. Ing. Pavla Kukuču, PhD. – technika - doprava, prof. RNDr. Petra Mikuleckého, CSc. – ekonómia, manažment – zahraničný - ČR, doc. PaedDr. Štefana Šutaja, CSc. – humanitné vedy). Okrem nich členstvo v Akreditačnej komisii zaniklo aj prof. Dr. MVDr. Jozefovi Laurinčíkovi, DrSc. – prírodné vedy – biológia z dôvodu vzdania sa členstva na základe písomnej žiadosti a zaniklo aj plk. gšt. prof. Ing. Michalovi Pružinskému, CSc. – obrana a vojenstvo - z dôvodu začatia výkonu funkcie nezlučiteľnej s členstvom v Akreditačnej komisii. V uvedených dvoch prípadoch došlo k zániku členstva pred uplynutím funkčného obdobia uvedených členov. Zánik členstva v uvedenej komisii je v súlade s § 81 ods. 7 písm. a), b) a c) zákona o VŠ

Z vyššie uvedených dôvodov je potrebné vymenovať na uvoľnené miesta nových členov Akreditačnej komisie. Podľa zákona o VŠ majú byť členovia tejto komisie z významných osobností z vysokých škôl, odborných a vedeckých ustanovizní. Členmi komisie majú byť aj zahraniční odborníci. Komisia má 21 členov. Najviac jedna tretina je z nevysokoškolských ustanovizní. 

Na vypracovanie návrhu na vymenovanie ďalších členov Akreditačnej komisie využil minister školstva v súlade s § 1 nariadenia vlády Slovenskej republiky č. 104/2003 Z. z. o Akreditačnej komisii návrhy kandidátov z vysokých škôl, ústredných orgánov štátnej správy, Slovenskej akadémie vied. Zaslané návrhy z uvedených ustanovizní sú spracované podľa odporúčanej osnovy. Predkladaný návrh je zostavený na základe predložených návrhov a rešpektuje podmienky na zloženie tejto komisie tak, ako to ukladá zákon. 

Pri vypracovaní návrhu na vymenovanie ďalších členov Akreditačnej komisie využil minister školstva možnosť opätovne navrhnúť za kandidátov na členov aj tých istých členov, ktorým členstvo zaniká po prvom krátkom dvojročnom funkčnom období (štyrom zo siedmich). Dôvodom nie je len kvalita ich práce, krátkosť predošlého funkčného obdobia, ďalej možnosť vymenovať členov tejto komisie na dve po sebe nasledujúce funkčné obdobia, ale dôvodom je aj potreba, aby v práve v tomto aj v najbližšom období boli členmi komisie v tejto činnosti aj skúsení členovia. Najmä v minulom roku 2003 sa začala uskutočňovať veľmi náročná (re)akreditácia študijných programov všetkých vysokých škôl v Slovenskej republike vo všetkých študijných odboroch (transformácia študijných odborov na študijné programy), ktorá si vyžaduje v relatívne krátkom čase zvládnuť značné množstvo odborne náročných činností, ktorých pravidlá sa formulovali a skúsenosti z nich sa zbierali práve v uplynulom čase a je vhodné, aby tieto činnosti vykonávali aj členovia tejto komisie s praktickými skúsenosťami z uplatňovania týchto činností. 

Minister v súlade so zákonom pred predložením vláde SR pôvodný návrh na vymenovanie členov Akreditačnej komisie listom z 30. júna 2004 predložil na vyjadrenie orgánom reprezentácie vysokých škôl (Rade vysokých škôl, Študentskej rade vysokých škôl, Slovenskej rektorskej konferencii). Uvedené orgány sa vyjadrili nasledovne:
Rada vysokých škôl listom predsedu požiadala o predĺženie termínu vyjadrenia na začiatok septembra 2004 vzhľadom písomne overenú predpokladanú neuznášania schopnosť v prípade rokovania v požadovanom termíne do 9. augusta. Z časových dôvodov ukončenia funkčného obdobia siedmich členov do 31. augusta 2004 nie je možné termín predlžovať.  
Študentská rada vysokých škôl ani do 10. augusta 2004 nezaslala vyjadrenie. Z časových dôvodov ukončenia funkčného obdobia siedmich členov do 31. augusta 2004 nie je možné termín vyjadrenia sa predlžovať ani v tomto prípade. 
Slovenská rektorská konferencia vyjadrila súhlas s návrhom.

Pôvodný návrh bol súčasne predložený aj na medzirezortné  pripomienkové konanie, oprávnené pripomienky boli do neho zapracované a predkladá sa bez rozporov. 
 
V súlade s § 81 ods. 5 zákona o VŠ budú mať šesťročnú dĺžku funkčného obdobia tí členovia Akreditačnej komisie (siedmi), ktorí budú vymenovaní namiesto členov, ktorým uplynulo prvé funkčné obdobie. Funkčné obdobie členov Akreditačnej komisie, ktorí budú vymenovaní namiesto členov, ktorým zaniklo členstvo pred uplynutím ich funkčného obdobia (dvaja), sa skončí dňom, ktorým by uplynulo funkčné obdobie pôvodne vymenovaného člena Akreditačnej komisie. Údaj o funkčnom období je uvedený v návrhu (tabuľke). V uznesení sa navrhuje vymenovať členov komisie dňom 1. septembra 2004.

Vymenovanie členov Akreditačnej komisie nemá priamy finančný, ekonomický, environmentálny vplyv a ani vplyv na zamestnanosť.